# L’Heptaméron des nouvelles (1559)/Nouvelle 27
#### NOVVELLE VINGTSEPTIESME.

En la la ville d’Amboiſe demeuroit le ſeruiteur d’une princeſſe, qui la ſeruoit de varlet de chambre, hõme honneſte, & qui volontiers feſtoyoit les gẽs qui venoient en ſa maiſon, & principalement ſes compaignons. Il n’y a pas longtemps, que l’vn des ſecretaires de ſa maiſtreſſe vint loger chez lui, ou il demeura dix ou douze iours. Ce ſecretaire eſtoit ſi laid, qu’il ſembloit mieux vn Roy des Canibales, qu’vn Chreſtien. Et combien que ſon hoſte & compaignon le traictaſt en frere & amy, & le plus honorablement qu’il luy eſtoit poſsible, ſi ſeit il vn tour d’homme, qui non ſeulemẽt oublie toute honneſteté, mais qui ne l’eut iamais dedans ſon cœur : c’eſt, de pourchaſſer par amour deshonneſte & illicite la femme de ſon cõpaignon, qui n’auoit en ſoy choſe aymable, que le contraire de la volupté : car elle eſtoit autant femme de bien & vertueuſe, qu’il y en eut dedans la ville ou elle demeuroit. Elle, cognoiſſant la meſchante volonté du ſecretaire, aymant mieux par diſſimulation declarer ſon vice, que par vn ſoubdain reffus le couurir, feit ſemblant de trouuer bons ſes propos. Parquoy, luy qui cuidoit l’auoir gaignée, ſans regarder à l’aage qu’elle auoit de cinquante ans, & quelle n’eſtoit des belles, & ſans conſiderer le bon bruit qu’elle auoit d’eſtre femme de bien & d’aymer ſon mary, la preſſoit inceffamment. Vn iour entre autres ſon mary eſtant en la maiſon, & eux en vne ſalle, elle faignit qu’il ne tenoit qu’à trouuer lieu ſeur, pour parler à luy ſeul, ainſi qu’il deſiroit, & tout incontinent il luy diſt, quelle montaſt au galetas. Soubdain elle ſe leua & le pria d’aller deuant, & qu’elle iroit apres. Luy, en riant auec vne doulceur de viſage, ſemblant à vn grand magot, quand il feſtoye quelqu’vn, ſ’en monta legierement par les degrez. Et ſur le poinct qu’il attendoit ce qu’il auoit tant deſiré, bruſlant d’vn feu, non clair, comme celuy de geneure, mais comme vn gros charbon de forge, eſcoutoit ſi elle viendroit apres luy : mais en lieu d’ouïr ſes pieds, il ouyt ſa voix, diſant : Monfieur le ſecrettaire, attendez vn peu, ie m’en vois ſçauoir à mon mary, ſ’il luy plaiſt bien que i’aille apres vous. Penſez quelle mine peut faire en pleurant, celuy qui en riant eſtoit ſi laid : Lequel incontinent deſcendit les larmes aux yeux, la priant pour l’amour de Dieu, qu’elle ne vouluſt rompre par ſa parolle l’amitié de luy & de ſon compaignon. Elle luy reſpondit : Ie ſuis ſeure que l’aimez tant, que ne me vouldriez dire choſe, qu’il ne peult entendre : parquoy ie luy vois dire. Ce qu’elle feit, quelque priere ou contraincte, qu’il vouluſt mettre au deuant, dont il fut auſsi honteux en ſ’enfuyant, que le mary fut content d’entendre l’honneſte tromperie, de laquelle ſa femme auoit vſé. Et luy pleut tant la vertu de ſa femme, qu’il ne tint compte du vice de ſon compaignon, lequel eſtoit aſſez puny, d’auoir emporté ſur luy la honte, qu’il vouloit faire en ſa maiſon.
Il me ſemble, mes dames, que par ce compte les gens de bien doibuent apprendre à ne retenir ceux, deſquels la conſcience, le cueur, & l’entendement ignorent Dieu, l’honneur, & la vraye amour. Encores que voſtre compte ſoit court, diſt Oiſille, ſi eſt il auſsi plaiſant que i’en aye point ouy, & à l’honneur d’vne honneſte femme. Par Dieu, diſt Simontault, ce n’eſt pas grand honneur à vne honneſte femme, de refuſer vn ſi laid homme que vous peignez ce ſecrettaire : mais ſ’il euſt eſté beau & honneſte, en cela ſe fuſt monſtrée la vertu. Et pource que ie me doubte qui il eſt, ſi i’eſtois en mon rang, ie vous en ferois vn compte, qui eſt auſsi plaiſant que ceſtuy cy. A cela ne tienne, diſt Emarſuitte : car ie vous donne ma voix. Et à l’heure commença ainſi : Ceux qui ont acouſtumé de demeurer à la court, ou en quelques bõnes villes, eſtiment tant de leur ſçauoir, qu’il leur ſemble que tous autres hommes ne font rien au pris d’eux : mais ſi ne reſte-il pourtant, qu’en tous pays, & de toutes conditions de gens, n’y en ait touſiours aſſez de fins & malicieux : toutesfois, a cauſe de l’orgueil de ceux, qui penſent eſtre les plus fins, la mocquerie (quand ils font quelque faulte) en eſt beaucoup plus grande, comme ie deſire vous monſtrer par vn compte n’agueres aduenu.